Ernst Brasche

Ernst Conrad Otto Brasche (15. (vkj)/ 27. november 1873 Tallinn – 12. november 1933 Tallinn) oli Eesti arst, maletaja ja purjesportlane.

Haridus
Lõpetas 1893. aastal Tallinna Nikolai Gümnaasiumi. Õppis aastatel 1894–1899 Tartu Ülikooli arstiteaduskonnas. Akadeemiliselt oli ta korporatsiooni Estonia liige.

Arstina
Vene-Jaapani sõja ajal aastatel 1904–1905 oli ta arst Venemaa Punase Risti teenistuses Harbiinis. Pärast sõda jäi ta elama Peterburi, ta oli seal arst ka esimese maailmasõja ajal aastatel 1915–1918.

1918. aastal tuli ta koos perega tagasi Eestisse. Vabadussõja ajal aastatel 1919–1920 oli ta arst 2. Tallinna sõjaväehaiglas, kus ta töötas ka pärast sõda kuni 1925. aastani. Pärast tegutses ta eraarstina kurgu-, kõrva- ja ninahaiguste alal Tallinnas ja Haapsalus.

Purjetajana
Ta sai 1912. aasta suveolümpiamängudel Stockholmis 10-meetriste segajahtide klassis pronksmedali jahil Gallia II. 

Jahi kapten oli Joseph von Schomacker, meeskonda kuulusid veel vürst Esper Beloselski, Karl Lindholm, Nikolai Pušnitski, Aleksandr Rodionov ja Philip Strauch. Jahi omanik oli pankur ja ettevõtja Aleksandr Võšnegradski.

Maletajana
Ta tuli males 1921. aastal Tallinna esimeseks meistriks. Ta sai Eesti 1. meistrivõistlustel 1925. aastal 3. koha.

Isiklikku
Tema isa oli vaimulik Johann Heinrich Brasche, vend Christfried Brasche ja poolvend Arvid Leopold Brasche olid samuti vaimulikud.

Viited

Kirjandus
Jaak Valdre. "Eesti sai olümpiapronksi võrra rikkamaks. Kas kadus viimane valge laik meie spordiajaloos?" Laupäevaleht LP, 28. detsember 2019. Lk 48–49

Välislingid
Genealoogiline andmebaas www.geni.com: Ernst Conrad Otto Brasche
 
Eesti ohvitserid 1918-1940
Haud Tallinna Vana-Kaarli kalmistul

Eesti arstid
Eesti purjetajad
Eesti maletajad
Eesti sõjaväearstid
Tartu Ülikooli arstiteaduskonna vilistlased‎
Korporatsioon Estonia liikmed
Gustav Adolfi Gümnaasiumi vilistlased
Baltisakslased
Vabadussõja veteranid
Vana-Kaarli kalmistule maetud
Sündinud 1873
Surnud 1933